阿仙奴贏狼隊「止血」 暫登聯賽榜首
2024年04月21日 09:00
東網電視
更多新聞短片
奧迪加特為阿仙奴射成2比0。(Getty Images)
近期喺英超同歐聯接連受到打擊嘅阿仙奴,周日(21日)凌晨英超作客2比0擊敗狼隊,終止連續3場不勝頹勢。「兵工廠」贏波後以74分暫時升上榜首,領先踢少1場嘅曼城1分,仍未放棄一絲爭標希望。
阿仙奴今場控制局面,但進攻未見銳利,狼隊上半場僅有攻勢反而差啲入波,祖奧高美斯勁射被大衞拉耶撲到再中楣。大難不死嘅阿仙奴,完半場前由李安度杜沙特妙射領先,下半場局勢未有太大改變,最後補時階段馬田奧迪加特超窄角度射入,帶領阿仙奴贏2比0。
阿仙奴領隊阿迪達賽後表示:「經過情緒起伏嘅1個星期,球員仍展示出堅毅性格,拎到一場好重要嘅勝仗同保持不失,我哋要全力準備好最後5場比賽。」阿仙奴周三(24日)凌晨又要主場對車路士,星期日(28日)作客熱刺,硬仗連場。